नौ-क बजैं नै, न्हारी करी, ट्रैकिंग टोली रूपिन टिल्लू टप्पने लेई सोह्गी होइयै निकली-सोलां परीवीक्षनार्थियै च इक कुड़ी, इंडो-तिब्बतन बार्डर पोलीस (ITBP) दे दौं हवालदार, ते सांगला दे चार मजूर, अस सारे बाई जने हे। मजूरें कश तम्बू, स्टोव, भांडे, चौल-दालीं ते फल-डब्बे हे, हवालदारैं कश दोआईं, गुलूकोज, बिस्कुटां ते साढ़े सारें कश इक-इक हैवर-सैक, इक-इक स्लीपिंग बैग ते फोमींमैट, दौं-त्रै जोड़े टल्ले, इक-दौं स्वैटर, रेनकोट बगैरा। सारा लाई-पाई दस्स-पंदरां किल्लो दा बुछका हा जेह्का असें अपनी-अपनी पिट्ठी पर अनमनैं टकाये दा हा, की जे ट्रैकिंग ही कोई सैर थोड़ी ही जे खाल्ली हत्थैं टैह्लदे-टैह्लदे चली पौंदे। टोली दी टोली, गप्पां घड़दी ठट्ठे मारदी हैवर-सैकें दे बुछकैं गी पिट्ठी पर न चांदी, इक लम्मी रींह्ग बनाइयै ट्रैंकिंग दा सुआद चक्खने लेई सांगलै घाटी थमां उबड़ै चली गेई।